Паход у фотаатэлье ў тыя гады быў важнай падзеяй. Нагодай для яго наведвання станавіліся, як правіла, найбольш значныя падзеі ў жыцці людзей: дні нараджэння, вяселлі, паступленне на вучобу або выпуск з навучальнай установы… Людзі стараліся надзець лепшую вопратку, прадэманстраваць модныя аксэсуары. Калі належнага адзення не было, яго пазычалі ў сваякоў, сяброў, знаёмых. Ды і тагачасныя фатографы імкнуліся рабіць здымкі з прэтэнзіяй на мастацкасць. У атэлье выкарыстоўвалі розныя выразныя сродкі, у тым ліку маляўнічыя фоны з прыроднымі ландшафтамі, вытанчаную мэблю, а самі здымкі апраўляліся паспарту, на якіх фатографы прастаўлялі свае прозвішчы і фірмовыя штампы.